钦定古今图书集成/明伦汇编/官常典/第479卷 > 莫多娄贷文
## 钦定古今图书集成/明伦汇编/官常典/第479卷 > 莫多娄贷文

按《北齐书》本传：“贷文，太安狄那人也。骁果有胆气，从
高祖举义。中兴初，除伏波将军、武贲中郎将、虞候、大
都督。从击尔朱兆于广阿，有功，加前将军，封石城县
子，邑三百户。又从破四胡于韩陵，进爵为侯。从平尔
朱兆于赤谼岭。兆穷迫自经，贷文获其尸。迁左厢大
都督。斛斯椿等衅起，魏武帝遣贾显智据守石济，高”
祖令贷文率精锐三万，与窦泰等于定州相会，同趣
石济，击走显智。天平中，除晋州刺史。汾州胡贼为寇
窃，高祖亲讨焉，以贷文为先锋。每有战功，还赉奴婢
三十人，牛马各五十匹，布一千疋。仍为汾、陕、东雍、晋
泰五州大都督。后与太保尉景攻东雍、南汾二州，克
之。元象初，除车骑大将军、仪同南道大都督。与行台
侯景攻独孤如愿于金墉城。周文帝军出函谷，与高
昂议“整旅厉卒，以待其至。”贷文请率所部，击其前锋，
景等固不许。贷文性勇而专，不肯受命，以轻骑一千，
军前斥候，西过源涧，遇周军战没。赠并肆恒云朔五
州军事、并州刺史、尚书右仆射、司徒公。